khistorydata/jeongjo-sjw-relations huggingface dataset:
정조 7년 · 강
召見三使臣及時原任大臣于誠正閣。正使李福源。副使吳載純。書狀官尹㬦。領議政鄭存謙。判府事徐命善鄭弘淳。
정조 7년 · 목
辭陛也。○予曰。卿當遠離。盛暑行役。爲卿悶焉。福源曰。今當遠離天陛。下懷不勝耿結矣。予曰。何間可抵瀋陽乎。福源曰。七月念間。可到瀋陽。而潦水阻滯。姑難預料。第魚果等物。當此潦炎。易致腐傷。故發關西邑。將爲改色。而亦當觀勢爲之矣。予曰。卿當善處。斟酌爲之可也。福源曰。臣等到瀋陽後。彼中或有他故。皇帝不來。則何以爲之乎。若只帶問安使。則徑還無妨。今臣等旣兼聖節使。先聲已到彼中矣。旣到瀋陽。無端徑還。事涉如何。俄者與時原任大臣確論。則議各不同。不可不定奪矣。予曰。此非意外事。不可不慮及處矣。予曰。今日拜表進參。時原任大臣幷入侍。予曰。卿之向日待命。已萬萬過當。昨日箚子。尤爲過矣。此不過期會簿書。只言送政院足矣。何至看作大事。至於陳箚乎。說來說去。徒損國體。從今以後。勿以此等事。更爲引嫌之端。是予之望也。存謙曰。臣豈不知聖意。而臣實昏迷。勿論大小。一事二事。每每如是。豈不徒誤國事乎。予曰。左相果難强迫。且題目極甚怪爾。故不得已一許。卿等之意何如。存謙曰。禮使之聖意。臣實欽仰矣。予曰。右相以彼中事故未可知。朝廷事不可不預加商量。故有所議於卿等云。卿等之意何如。存謙曰。臣意則以爲。年例聖節。每於冬至使兼行。不必別遣使臣。皇帝若不到瀋陽。則使臣似不必轉向燕京矣。予曰。旣以聖節兼行之意回啓。今若空還。則似當呈文於禮部矣。福源曰。譯官等皆以爲。此等事皆關由於北京禮部云矣。予曰。予意則以爲。轉進燕京然後。似無弊矣。皇帝旣知入來。豈可空還乎。彼若不來。必有事故。啓文不可不改撰。彼若無故不來。則當呈文取決於北京禮部。以待發落可也。命善曰。雖使前進。必馳聞緣由。待回報然後前進。使彼中亦知出於國家之意似好矣。予曰。藩陽距我界不遠。一邊前進。一邊馳啓。足可及之。而必得彼中公文然後。可以中止矣。皇帝幾時到瀋陽云耶。福源曰。八月旬間當到云矣。予曰。別無他道。以前進爲定可也。福源曰。以前進爲定。狀稟回下後。始可發行矣。存謙曰。今承下敎。果爲至當矣。予曰。式表東藩及戊戌年出來書字。皆刻置乎。存謙曰。其時勅使欲見之。故已刻置矣。予曰。今番製述官入去乎。命善曰。今番使臣。皆優於文藝。似不必借手矣。予曰。猝辦甚難矣。存謙曰。來頭似或有卽席聯句之擧矣。予曰。今番冬至使。又將兼謝恩使。而近年則謝恩使無方物乎。命善曰然矣。予曰。今番方物紙品。甚駭然矣。福源曰。彼人若問皇壇事。則恐難以爲答矣。此乃一間芧屋祭昭王之義。惟當以實言之。彼人豈有不知之理乎。予謂副使書狀曰。日熱如此。好好往來可也。予曰。弘文館藝文館春秋館褒貶。何以爲之耶。故相李宗城。有弘文館誌。故相崔錫鼎。以例兼進參矣。故相去今不遠。而何云無可據也。存謙曰。弘文館褒貶。在前每以時無副提學頉稟矣。題目則當使副提學書之乎。予曰。軍門貶目。大將爲之乎。存謙曰。都提調爲之。兩大將實主管矣。以今日筵奏。載之故事。使副提學主之似好矣。予曰。無妨矣。存謙曰。玉堂皆日淺。而題目純用日淺。似涉如何。只昨日除拜人。以日淺爲目。昨日以前除拜人。皆將書題目矣。予曰。昨日有以修撰遷校理。此則不可渾爲日淺矣。予曰。春秋館堂上。亦當考例進參。而如嚴璹之人。必知故事矣。承旨副學皆兼春秋。承旨除守廳或入侍。皆進參可也。予曰。典獄暑褒貶。亦使今日內。追磨勘爲之可也。予曰。申大升不得往東萊云乎。命善曰。以申砬之孫故。不得見倭人云矣。予曰。徐有大事。大不善矣。命善曰。渠言納符於政院。而政院不受云矣。宇鎭曰。初無來納之事矣。予曰。纔拜將任。卽通亞將。有若初除吏判卽爲通淸者然。甚急遽矣。予曰。昨日諸臺臣供辭。卿等見之乎。命善曰。未及見之矣。昌順曰。姑未出朝報矣。予曰。在外臺臣四人。初以在鄕納供。復以初不下鄕納供。豈意侍從之列。有如許事乎。貽羞朝廷不少矣。至於尹師國。無得出之日矣。假稱在鄕。則當彼徒年之律。實在外則似無罪。而 先朝戊戌子受敎。卿宰禁推。使之待下敎捧供。此後卿宰禁推。何以則不失受敎之意。而稍存變通之道耶。從容商確可也。予曰。表裏賞格或兒馬帖。何必盡爲安寶乎。以有旨善書下送可也。聞以下敎中依前二字。眩於擧行云。然則依前二字抹去。
정조 7년 · 강
命十六日儒生殿講。以宣政殿爲之。
정조 7년 · 강
校理鄭在信上疏乞郡。批下該曺稟處。
정조 7년 · 강
修撰李集斗疏陳應避之嫌。乞遞春秋兼銜。批下該曺稟處。
정조 7년 · 목
集斗與副提學趙尙鎭。有內外從應避之嫌也。
정조 7년 · 강
有政。吏曹判書徐浩修。參判李敬養。參議黃昇源進。
정조 7년 · 목
以李東郁爲執義。李命植爲藝文提學。
정조 7년 · 강
命故水使閔百福致祭文。更撰入啓。
정조 7년 · 목
因祭文。敎以。此武弁。固知其不浮雜。而觀此祭文。句語太欠稱停。況代撰王言。事體何等嚴重。張皇其說。溢美爲事。用之於碩德卿相。尙云過矣。且況職是水使。則書以卿字。尤是意外。此等知製敎。辱王言大哉。當該知製敎罷職。更令他知製敎撰出入啓。
정조 7년 · 강
命時囚尹師國照勘。更爲草記。鄭義誠嚴刑取服。李健秀等放送。李廷爀勘放。
정조 7년 · 목
義禁府啓言。時囚罪人尹師國。旣非元在外之人。且無受由之事。而召牌之下。忽稱在外。不實之罪。與已勘諸人無異。亦當一體照勘。而有難擅便。何以爲之。敎以。執法之臣。不得擅便可乎。更爲論理草記。又啓言。罪人鄭義誠。一向抵賴。萬萬痛惡請。嚴刑得情。敎以。以渠許多罪犯。但於賑口飢死一事。如是極口發明者。渠之情狀。明若觀火。渠以重囚。方在訊推之境。本事之曰有曰無。惟當以實直告而已。豈敢向繡依凌踏侵辱。至此之甚也。繡衣卽王人也。事體何如乎。使繡衣有未盡察之事。饑死病死。渾棒成册。以至登聞之擧。其中豈無一民之饑死者乎。嶺民損瘠之說。奚獨繡衣摘發。已自春初。屢入於屢次摘奸之行。送繡衣專爲是耳。尤何敢生此反拙之計。甘歸罪上添罪之科乎。以此以彼。渠之所爲。節節駭悖。嚴刑取服次。各別嚴囚他西間。更待處分。所引昌原府使云云。說眞有是也。尤極無狀。且其治蹟之無形。殆有甚於此囚。如鄭義誠者流。雖欲費力懲治。無異怒蠅發劍。李應爀趙升鉉。渠法嚴繩。前後庶戢武倅肥已肥人之習。趙升鉉則另定他羅卒。催促拿來。又啓言。考察將官禁衛千總李健秀。哨官閔★(肅/心)等原情。泛稱遲晩。請刑推得情。敎以。附過放送。令該將臣決棍懲勵。又啓言。騎士將李延爀。照律杖八十收贖。奪告身三等。松罪施行敎以。功議各減一等。
정조 7년 · 강
命付榜罪人勘斷。就議大臣。
정조 7년 · 목
左右捕廳。以付榜罪人李希景辛鼎相等捕捉啓。敎以。嚴問取招以入。○因左右捕廳李希景等原情草記。敎以。無論爲首爲從之在希景希顏。本事旣已究竟。烽山放火。猶屬傳輕之料。闕門付榜。自有當施之律。移送法曺。使卽如律勘斷。斷不可已而係是變常之事。卿等就議大臣草記。
정조 7년 · 강
命搖鈴軍名色委折草記考察軍放送。
정조 7년 · 목
刑曹啓言。搖鈴將卒勘處事命下矣。軍卒旣已勘處而部將鄭泰曾。係是朝官。請移義禁府處之。允之。敎以。此後搖鈴將則曺司衛將二員統察。夜則。衛將所入直部將檢飭事。文移兵曹。軍則以何樣名色定立乎。其委折。自該曹使之草記。又啓言。搖鈴軍士鄭雪同原情。旣已遲晩。竝自本曹請考律嚴勘。敎以。搖鈴軍等。自本曹考律勘處。考察軍元無推問之命。卿曺擧行。未免錯誤。豈其只見草記。未見批答而然。該軍卒放送。卿則推考
정조 7년 · 강
遣承旨詣 宗廟　景慕宮。奉審摘奸。
정조 7년 · 강
召見水原府使洪檢及承旨鄭昌順于誠正閣。
정조 7년 · 목
予曰。已到任乎。檢曰。姑未赴任矣。予曰。農形何如云耶。檢曰。姑未目擊。而今年節序稍晩。今若得雨。則年事無慮云矣。予曰本府卽畿內重鎭。且當累歉之餘。必須加意撫摩。此外亦有用心照管處。卿必想之矣。檢曰。敢不竭力圖報乎。予謂昌順曰。金吾草記。極爲未塋矣。執法之臣。不敢擅便云者。何意也。昌順曰。此句語。果未塋矣。予曰。尹師國事。豈不可悶乎。昌順曰。 先朝受敎。蓋出於優待宰臣之盛意。而今則反不如三品官。原情後放出之例。此事不可不一番定式矣。予曰。臺臣事。豈成說乎。昌順曰。自 先朝末年。朝行間。有見望筒鞴馬之說。而今則便成風習。至於除拜後。在家而稱在外。果不成道理矣。然臣意以爲。再供首實。猶勝於終始欺隱矣。予曰。開坼處所。以宣政殿爲之。予曰。沈有鎭果以字學爲業乎。昌順曰。臣與有鎭。同入試院。語及字學。其說甚多矣。予曰。字義與字音爲兩歧。字學之人。兼通音義者不易矣。然我東音。皆非正音。彼讀此讀。不須爭。至於華音。則不可不學矣。我朝數百年前。朝會及各司公座。皆有禁鄕語牌。純用華音。故今其餘音。或有存者。 先朝欲復此規而未果矣。昌順曰。頃年奉使時見之。越江以後事。專在象胥輩操縱。三使臣充位而已。此亦國事之疏虞處矣。國朝故事。以年少文官習漢學者。法意甚美矣。予曰。今若復此規。則抄啓文臣輩。似爲疊役矣。予曰。近日湯劑。承旨連爲監煎乎。昌順曰。昨日進御湯劑。都提調以三貼仰奏。而臣更問醫官。則自初七日。至今日爲八貼云。此後繼進湯劑。更令醫官議定何如。予曰。更當下敎矣。
정조 7년 · 강
戶曹參判吳載純從縣道上疏乞遞。批下該曹稟處。命前總戎使徐有大仍任。
정조 7년 · 목
敎曰。觀此兵房褒貶錄啓。總廳貶目。不得磨勘云。月初何不早卽擧行。致煩頉報。前總使事。極爲駭然。然戎垣之任。數遞可悶。況飭已施矣。前總使徐有大敍用。姑令仍任。使之當日內擧行。
정조 7년 · 강
以金用謙沈豊之趙奎鎭爲副總管。
정조 7년 · 목
因寶劍單子。敎以。在外及有頉總管許遞。與未差之代。前望單子入之。
정조 7년 · 강
遞承旨李亨元。以徐鼎修黃昇源爲承旨。
정조 7년 · 목
敎曰。左副承旨聞有實恙許遞。前望單子入之。
정조 7년 · 강
命餘慶坊修改。自內司擧行。
정조 7년 · 목
戶曹以餘慶坊舊宅。御書奉安所有頉處。進詣奉審啓。敎以。斯速擇日修改後草記。○敎曰。俄因餘慶坊修改處戶曺草記。斯速修改之意。才已批下矣。今聞內需司所告。曾有受敎。修補自本司擧行云。雖是小事。不敢違越。依受敎。修補自內司擧行。而木物執捉。貽弊不些。此則以戶曹所管木物。量宜輸送事分付。卿其修補後。本曹堂卽。更爲進詣奉審。至於御製御筆懸板改紗籠等節。旣是戶曹造備之物。自本曹擧行事。一體分付。
정조 7년 · 강
命時囚尹師國。更考受敎草記。呂萬永等勘放。
정조 7년 · 목
義禁府啓言。時囚尹師國。旣不捧供直請本律。有違格例。故昨日草記之不得擅便者。蓋爲此也。旣有論理之敎。請捧供後照律。敎以。然則與受敎無差殊之事乎。更考伊時受敎。指一草記。又啓言。咸安前郡守呂萬永。杖一百收贖。告身盡行追奪。流三千里定配。草溪前郡守曺夏彬。杖一百收贖。告身盡行追奪。流三千里定配。勿限年禁錮。慈仁前縣監徒三年定配收贖。告身盡行追奪。五年禁錮。鎭海前縣監崔秉敎。杖六十收贖。告身盡行追奪。徒一年定配。竝私罪施行。允之。敎以。竝功減一等。
정조 7년 · 목
義禁府啓言。罪人呂萬永西原縣。曺夏彬海州牧定配。請依例押送各其配所。允之。
정조 7년 · 강
命丁若弼獄事。更具意見稟處。
정조 7년 · 목
刑曹啓言。醴泉郡囚推罪人丁若弼獄事。收議大臣後。更爲草記事命下矣。就議大臣。則領議政鄭存謙以爲。始旣毆扑之主使。末又斂葬之自當。爲其首犯。斷然無疑。仁得雖得爲若弼之所指使。而結縛逞憾。以爲致命之根因。則宜用隨從之律云。左議政洪樂性以爲。方在惶蹙俟勘中。不敢獻議云。右議政李福源以爲。觀此初覆檢案。參以前後査啓。眞贓狼藉。詞證爛熳。一則若弼。一則若弼。始鬪於渠家。被縛於渠奴。至於以死爲逃。秉夜運屍。莫非出於自知其罪。欲掩其跡之計。則若弼之爲首不爲從。斷無可疑。丁載大則身爲族黨之首。聞其縛而不救。知其死而不赴。頓無執兵陪後之意。顯有和同彌縫之跡。仁得則雖曰見父被打。爲主所使。當初縛打。本屬悖亂。論以情法。竝合重勘云。領府事金尙喆病不收議云。判府事徐命善以爲。若弼償命之律。恐無容貸之道。至若載大仁得。一則助虐而傷倫。一則假威而逞憾。竝宜重勘云。判府事鄭弘淳以爲。若弼之償命。本無可疑。仁得之乘機洩憤。幷關倫紀。合施當律云。判府事李徽之以爲。若弼恐難免償命之律。載大仁得。俱有傷倫逞憾之罪。幷合重勘云。領敦寧金熤。病未收議云矣。大臣之意如此。請上裁。敎以。兩度草記。與原啓目粘尾。更具卿等意見。指一稟處。
정조 7년 · 강
左右捕廳。以付榜罪人當律。就議大臣啓。
정조 7년 · 목
左右捕廳啓言。闕門付榜罪人李希景辛鼎相等當施之律。就議大臣草記事命下矣。就議大臣。則領議政鄭存謙以爲。不可與他匿名書者。比而同之。觀其囚供。希景主之。鼎相從之。移送法曹。考其當律。亟令勘斷。當初指揮之希貞。做出之希顏。令道臣捉囚營獄。嚴刑究覈。得情勘律。亦不可已也。云。領府事金尙喆以爲。闕門之付榜。官長之謀害。一人兩罪。俱係難赦。法曹之分隨從考律勘斷。有不可已云。判府事徐命善以爲。此而若不拔例嚴懲。則日後無窮之慮。不但止於付榜而已。臣意則令該曹爲先考律。本律外更爲加等勘處。恐不可已矣云。判府事鄭弘淳。與判府事徐命善議同云。判府事李徽之洪樂性。領敦寧金熤。病未收議云矣。敎以。依議。
정조 7년 · 강
判下秋曹湖西殺獄案覆啓。
정조 7년 · 목
因刑曹洪忠道殺獄案回啓。敎以。忠州牧殺獄罪人李今金獄事。實因明白。詞證詳備。成獄償命。無容更議。而特以正犯。干犯終不分明之故。有此更査之擧。大扺今金。無一分可原之端。有萬戮難貰之罪。果使其心。眞出於爲妹復讎。則乘憤犯手。容非異事。固當挺身擔當。自服之不暇。而不此之爲。初旣援引其母。末乃推諉於父。敢售漫漶之計。顯有掉脫之意。倫理滅矣。綱常斁矣。卽此一款。焉逭三尺。而但有一事可以傅生者。貴才旣以此自斃。則一人致死。父子幷命。已非朝家審恤之政。雖以獄情言之。結縛恒乭。勤捧誣服者。貴才也。倡率子姪。送施毒手者。貴才也。行兇之跡。縱曰今金之所爲。指使之罪。敢云貴才之不知。則反復參究。今金之施以次律。不至大段失刑。加刑後。特爲減死定配。陰城縣殺獄罪人潘光玉獄事。卽日致斃而贓證狼藉。洪貴奉之招辭。縱事漫漶。戊應致之對質。自露端緖。渠雖忍杖抵頭。至今吞吐。烏可免償命之律乎。然而累經行査。尙未究竟者。蓋其罪固難赦。情有可原故耳。光玉卽命卜之妻上典。則猝聞命卜極口辱說。乘忿毆打。亦非異事。前後道伯。皆以家長毆打雇工之律旁照者。不無所據。此等獄事。付之罪疑之科。似不害爲審克之政。加刑減死定配。際見本道伯狀本。光玉日前越獄逃躱。方以各別跟捕之意馳啓矣。然百日之限尙遠。嚴飭各鎭營。使之從速捕納。刑推則除尋常。箇箇各別嚴刑後發配事。竝以分付。
정조 7년 · 강
開坼諸道褒貶啓本。
정조 7년 · 목
京畿監司李亨逵啓本。陽城縣監洪成浩。賑旣善了。政宜勉剛。延曙察訪金瀍。損體宜警。幷中。○黃海監司沈念祖啓本。黃州牧使徐魯修。査案旣翻。善績何論。平山府使具敍五。檢因旣差。牒題又謬。金川郡守洪載淵。治譽雖多。檢案何疏。長連縣監朴長卨。雖警襲謬。佇責來效。松禾縣監南寅老。姑當待勘。敢論其他。幷中。○原春監司蔡弘履啓本。歙谷縣令洪光一。差役雖避。治識尙切。通川縣監鄭亮采。面陳雖煩。手段則熟。幷中。杆城郡守李壽彬。二載居官。百事因循。下。○全羅監司趙時偉啓本。長興府使具綱。謬習胡循。他政頗詳。寶城郡守柳載熙。姑恕前過。且觀方來。珍山郡守南殷老。錯報宜警。糶政多譽。昌平縣令李宜白。五考少疵。一牒何疏。咸平縣監兪鉉啇。欺謗其然。誠心足貴。沃溝縣監朴行淳。前謗宜略。卽政固勤。高敞縣監朴文絅。充逋招謗。怒過薄警。求禮縣監丁俔祖。非曰少文。何爲差弛。參禮察謗崔宇觀。其懈當警。幷中。興德縣監成致鳳。倉糶旣紊。衙傔且橫。長水縣監林仁浩。還弊未察。稅錢多怨。幷下。○慶尙監司李秉模啓本。星州牧使曺允亨。求治方切。失囚聊警。漆谷府使金衡柱。謬非已創。奸或失察。居昌府使金景濂。治固足尙。報或欠商。淸道郡守李宜耆。毋過憂擾。每勉剛果。盈德縣令趙亨陸。已播海頌。蓋飭籍債。義城縣令韓謇。廉。吏則稀。所惜者此。奉化縣監尹廷烈。謗是由昵。心則愛民。彥陽縣監李彥愼。治固著勤。刑宜加愼。玄風縣監柳煥星。已知慈諒。益勉振刷。丹城縣監盧允中。頗異始聞。蓋戒終怠。態川縣監李永耇。始謂忘憂。曷不遵飭。幷中。興海郡守尹彥喆。以糶以賑。一無可觀。眞寶縣監李琇。賑穀最荒。瑣謗何多。長水察訪朴敎行。立馬循私。昌樂察訪李益瑞。胡不愼終。幷下。○平安監司李性源啓本。煕川郡守尹璋。申禁可尙。襲謬宜警。雲山郡守林鵬翰。政半毀譽。禁或弛張。德川郡守沈默之。頗似老鍊。差欠鈍滯。孟山縣監韓榮錫。願治則切。檢狀或疏。幷中。順川郡守尹壽民。蓋移營私。少思奉公。下。○咸鏡監司徐有寧啓本。慶源府使李燁。隣。績尙傳。寵傔何事。定平府使趙岱。治譽方聞。査報何忽。竝中。
정조 7년 · 목
予曰霽月流光。上下空明。淨無渣滓。人皆仰止。雖有微雲淡靄。蔽其光輝。是不過暫時之間。若使雲靄之消盡。依舊是山河影子。故人君之改過。比之日月之更。良有以也。錫喆曰。聖敎果至當矣。
정조 7년 · 강
持平洪聖淵。正言趙恒鎭聯箚。請秋曹郞官削版。賜批。
정조 7년 · 목
聯箚略曰。臣等昨日詣臺時。以三司合啓簡通之晩後始還。不勝訝惑。簡通書吏。則以渠被捉於秋曹。受杖而還。以是遲滯云云。大抵簡通之法。列書三司諸臣之姓名。謹悉於裏面。俱書於皮封。以爲輪回之地。則法意至重且密。時値深夜。而巡卒旣無執詰之例。事關諸司。而差吏亦無直捉之規。此是流來古事也。今此秋曹卽官。乃敢捉致庭下。肆然決罪。近來法綱。雖曰懈弛。幺麽小官。蔑視三司。至於此極。不可以官微而置之。臣等謂當該佐郞金在淳。亟施削版之典。批以。該郞之推辨簡通吏事。事關紀綱。依施。兩司聯箚。禮貌不輕。況事在昨日云爾。則今日詣臺時。以啓爲之。似勝於陳箚。此等處。後須留意也。
정조 7년 · 강
以金宇鎭爲吏曹參議。
정조 7년 · 목
敎曰。吏曹參議前望單子入之。
정조 7년 · 강
吏曹參議金宇鎭疏陳應避之嫌乞遞。踏啓字。
정조 7년 · 목
宇鎭與本曹參判李敬養。有內外從應避之嫌也。
정조 7년 · 강
以丁範祖爲承旨。尋遞。以金尙集代之。
정조 7년 · 목
敎曰。承旨前望單子入之。○政院。以範祖在外啓請變通。敎以。許遞。前望單子入之。
정조 7년 · 강
命尹師國勘律的確稟處。
정조 7년 · 목
義禁府啓言。尹師國事。更考受敎草記事命下矣。謹考戊子受敎。則此後卿宰。有若此人。以待下敎捧供矣。今此尹師國。本非居鄕之人。又無受由之事。除旨之下。遽稱在外。不實之罪。請直爲勘處。敎以。雖非居鄕之人。如値未付軍銜之時。下鄕亦非異事。然則不以實律直勘。果無臆決之歎乎。詢問之下。終不明白覆奏。卿等事。極爲未妥。從重推考。更爲論理稟處。又啓言。尹師國更爲論理事命下矣。師國因其家內不淨。未付軍銜之前。擧室出郊之狀。雖或私自聞知。旣無捧供之事。莫重議讞。不敢以私聞之說。猥煩於奏當之際。推勘本律之外。更無變通之道。敎以。從何聞知。以聞知照律。能無後弊乎。旣知非稱在外。則請以本律勘斷。上下文勢。殆不照應。此等草記。豈可捧入。捧納承旨推考。更爲指一稟處。又啓言。尹師國更爲指一稟處事命下矣。師國所寓地。以其里數則不過二息。以其所管則係是部內。諉以在外者。難免不實之罪。臣之愚見。本律外無地可據之例矣。敎以。以傳聞照律。終涉不可。此後擧行之方。卿等相議。從後好的確稟處。
정조 7년 · 강
命兵曹貶目違越委折。捧供以聞。
정조 7년 · 목
敎曰。入直拿處或未及肅拜等諸如此公頉。貶目中。皆令據實懸頉。勿以貶坐不參。置之中考。曾因大臣筵稟。已有定式。則今番兵曺貶目磨勘。未免違越。當該堂上從重推考。下吏令攸司推治。其委折。捧供以聞。
정조 7년 · 강
命時囚尹師國等放。
정조 7년 · 목
敎曰。盛暑與隆冬無異。滯囚可悶。在前如此之時。有輕囚放釋之例。時囚中尹師國鄭晩錫。放送後草記。
정조 7년 · 강
命殺獄罪人鄭大仁。令廟堂指一覆奏。
정조 7년 · 목
因刑曹寶城郡殺獄罪人鄭大仁獄事回啓。敎以。係是律文更張。下廟堂。令諸宰及館閣承旨三司禁府堂上。各從所見獻議。仍令廟堂指一覆奏。
정조 7년 · 강
御宣政殿行儒生殿講。誠官。鄭存謙沈豊之趙鼎鎭李時秀李太亨。
정조 7년 · 목
予陞座。試官率諸儒生就位行禮訖。予曰。不能應講儒生。使之從自願製述可也。○以醉石爲五言律詩題。醒石爲七言律詩題。生員李漢濯等進講訖。敎曰。日次儒生殿講居首幼學朴宗羲。直赴會試。略幼學姜德恒以下。紙墨考例賜給。予曰。館學齋生或有稱在外者。亦多不成誦者。事極駭然。此後依定式。切勿數遞之意。申飭國子長可也。製述科次訖。敎曰。製述居首五言律詩三中幼學閔克大。七言律詩三中幼學閔克大。之次幼學朴謙進等。紙筆墨分等考例施賞。
정조 7년 · 강
命進御加減六和湯。自明日停止。榻敎也。
정조 7년 · 강
推大司成趙鼎鎭。
정조 7년 · 목
領議政鄭存謙啓曰。四學齋任臨時新差。今日殿講時。應講之儒生絶少。此莫非曲循數遞之致。當該大司成請推考。從之。
정조 7년 · 강
以具以謙爲平安兵使。金宇鎭爲廣州府尹。備邊薦也。
정조 7년 · 강
以黃昇源爲吏曹參議。
정조 7년 · 강
遞承旨金尙集。以閔鍾顯李時秀爲承旨。
정조 7년 · 목
敎曰。在外承旨許遞。前望單子入之。又敎曰。承旨有闕之代。前望單子入之。
정조 7년 · 강
有政。吏曹判書徐浩修。參判李敬養。參議黃昇源進。
정조 7년 · 목
以趙時俊爲戶曹參判。
정조 7년 · 목
予謂錫喆曰。大臣收議。必於今日內入來。然後明日修整儀注。再明趁期擧行。而若使一禮郞。歷往諸大臣處收議以來。則似無今日內草記之望矣。錫喆曰。誠然矣。予命注書徐瀅修出去。分遣諸禮郞於諸大臣家收議。必於今日內。盡爲收來之意分付。
정조 7년 · 강
慈殿宮誕賀進致詞表裏儀註。命更爲磨鍊。
정조 7년 · 목
敎曰。 慈殿宮誕賀儀註節次。每有疑晦處。似因權宜之事。仍作永久之式。若遵此意儀。則是與東宮或百官之進賀。少無差等。雖以進致詞表裏一款言之。所謂進致詞官。卽參下之權知副正字也。所謂進表裏。卽該監郞官也。事面之苟簡姑舍是。究其意義。誠無所據。凡於親上之禮。非都提擧。無得躬進。然則該院該監官之直自進呈。終涉如何。然事係釐改。發遣郞官。收議時原任大臣以聞。且以祗迎事言之。旣非冊寶。只是禮物。則祗迎似不必爲之。此亦未知如何。一體收議以聞。○禮曹啓言。依聖敎問議于時原任大臣。則領議政鄭存謙以爲。 慈殿宮誕賀時。致詞表裏。乃是親上之禮。則該院該監郞官之直呈。似出權宜。因循未改。今後則該院都提調該監提調躬奉以進。恐合重事面。至於祗迎一節。禮物與冊寶稍異。祗迎之禮過重。竝宜釐改云。領府事金尙喆以爲。進致詞表裏之衙門。皆有提調。一依上冊寶例擧行。事體當然。祗迎一節。禮物異於致詞。不必爲之。誠爲允當云。判府事鄭弘淳以爲。誕賀致詞表裏親上時。提調躬進擧行。事體當然。祗迎一節。一體釐改。恐合事宜云。判府事徐命善以爲。今因誕賀儀節。有歷詢之命。此後則該院都提調該監提調。各自躬進。恐合事宜。至於祗迎一節。事涉過重。一體釐改。極爲穩當云。判府事李徽之以爲。該監都提調躬詣。奉傳近侍。恐合事體。至於祗迎。自上不必爲之云。判府事洪樂性。領敦寧金熤。病不能收議云。時原任大臣之意如此。敎以。依大臣議施行。儀註更爲磨鍊入啓。
정조 7년 · 강
左承旨閔鍾顯疏陳解由未出。仍乞遞。賜批。
정조 7년 · 목
批以。解由勿拘。卿其勿辭行公。
정조 7년 · 강
命平安兵使具以謙。不多日內辭朝。廣州府尹金宇鎭。一兩日內辭朝。
정조 7년 · 목
敎曰。平安兵使。使之不多日內辭朝。又敎曰。圻邑守令。不可曠官。況是保障重地。新除授廣州府尹。使之一兩日內辭朝。
정조 7년 · 강
汰假注書李敬五李翼晉。
정조 7년 · 목
右承旨朴祐源啓言。入侍注書。不爲各持鍮硯。只以一硯替相借用。事體駭然。請從重推考。敎以。竝汰去。○敎曰。當駭該院吏。令攸司科治。
정조 7년 · 강
命院吏杖問取招。行首書吏亦爲科治。
정조 7년 · 목
因刑曹院吏科治啓目。敎以。近來政院事之全不成樣。無非此輩所爲。此輩之罪。可勝言哉。況特敎査問。事體何如。則所謂供辭。專諱本事委折。惟以漫漶納招。尤極無狀。待明朝杖問取招。其時待令行首書吏。亦爲科治。雖以院中故事及便覽言之。前後飭敎之下。尙不修整。取考年條。一一摘發。各該房書吏等。亦自本曹捉來。推問捧供。莫非承宣不能申飭之失。自明日各房一一照檢後。復有此等之弊。難免重勘。以此知悉。
정조 7년 · 강
召見判府事洪樂性于誠正閣。
정조 7년 · 목
樂性曰。今旣肅命西樞。復登文陞陛。臺臣論斥之言。更何追提。而其中不能無危怖而寃抑者。爲人臣者。凡於劇逆大憝。孰無食肉寢皮。不欲俱生之心。而臺疏中。彼大臣之心。宜倍他人云者。似不無指的之意。臣於此自不覺毛髮俱竦。寧欲無知。惟願早賜斥退。俾臣得以全保身家。予曰。過矣。人言之不諒。何足介懷。而況此句語。又不必提說也。樂性曰。臣於書啓中。亦未嘗提起。而今登筵席。不得不一陳矣。予曰。卿言萬萬過矣。予曰。鼎席纔備。右相旋卽出疆。今則領相便是獨相。國事豈不可悶乎。樂性曰。領相與臣有親嫌。而必當盡心於國事矣。予曰。廟堂薦剡。雖未能盡善。予則以爲此等處尤貴矣。樂性曰。臺臣之以言獲罪。非聖朝來諫之意。趁卽收敍。似有光於聖德。而臣亦可以粗安矣。予曰。雖大於此者。苟可以安大臣之心。予豈不欲曲循。而此則因過去之事。售凌藉之計。若不明示好惡。朝廷之上。殆無寧靖之日。卿心雖曰不安。風習亦不可不念也。
정조 7년 · 강
以尹行任爲待敎。
정조 7년 · 목
敎曰。閣直苟艱。待敎前望單子入之。
정조 7년 · 강
命明日出宮。儀仗及各項軍兵。待標信。先爲陳列殿庭。
정조 7년 · 목
敎曰。明日出宮門路。以協陽門爲之。堂上堂下侍衛挾輦槍劍軍外。儀仗及各項軍兵。皆今弘化門待令。待標信先爲陳列殿庭事。分付。
정조 7년 · 강
吏曹。以諸道守令察訪降考啓。
정조 7년 · 목
該曹啓言。考見京外褒貶啓本。則咸昌縣監李廷衡題目。全無褒語。則宜置中考而置諸上考。長興府使具綱題目。純是貶意。則宜置下考而置諸中考。竝致勤點下。竝依定式施行。楚山府使李基成。以細失宜略爲目。則宜置中考而置諸上考。陽城縣監洪成浩。以政宜勉剛爲目。義城縣令韓謇。以所惜者此爲目。奉化縣監尹廷烈。以謗是由昵爲目。延曙察訪金瀍。以損體宜警爲目。參禮察訪崔宇觀。以其懈當警爲目。竝宜置下考而置諸中考。殊無嚴明殿最之意。各該道臣推考警責。四邑守令兩驛察訪。竝請罷黜。允之。又啓言。 昌陵令具[許:I-PERSON]紞。兩次居中。請依例罷職。允之。
정조 7년 · 목
敎曰。刑曹以詞訟劇地。堂上在所當擇。況今諸道獄案議讞。尙多未回啓之文案。參判有闕之代。今日政各別擇差。仍卽牌招察任。○以沈基泰爲副修撰。沈頤之爲京畿監司。沈豊之爲刑曹參判。
정조 7년 · 강
持平申耆避嫌乞遞。賜批。
정조 7년 · 목
避嫌略曰。臣猥以新進。驟叨臺銜。懲討方急。義分是懼。而今以詣臺差晩。至有喉院請推之擧。滿心慚悚。何敢晏然臺次。請命遞斥。批以。勿辭。亦勿退待。
정조 7년 · 강
命時囚閔永喆等。付過放送。
정조 7년 · 목
義禁府啓言。康津縣監閔永喆原情。泛稱遲晩。所當請刑。而曾經宣傳官。請除刑推議處。敎以。後勿作此怪悖之事嚴飭後。姑先付過放送。使之當日內下送。又啓言。戶曹正郞韓大裕。佐郞李尙琦等原情。泛稱遲晩。請刑推得情。敎以。姑爲付過放送。而渠輩若能申飭於捧上之時。照檢於上下之際。則今番紙品。豈有此無前之弊。冬至使行拜表前。內外窠勿敍他職。以懲日後。又啓言。分軍部將鄭泰曾原情。泛稱遲晩。請刑推得情。敎以。付過放送。
정조 7년 · 강
命刑曹罪人下送畿營。究覈後狀聞。
정조 7년 · 목
因京畿監司李亨逵。加平民人李希貞等付榜委圻取招啓本。敎以。刑曹罪人二名。竝爲下送監營。仍令監司究覈。決折後狀聞。
정조 7년 · 강
詣明政殿。行 惠慶宮誕辰陳賀。
정조 7년 · 목
具遠遊冠絳紗袍。乘輿出協陽門。由建陽門。詣明政殿月臺版位北向立。宗親文武百官行禮訖。親傳致詞表裏。行禮如儀。仍還內。
정조 7년 · 강
遞承旨徐鼎修林錫喆。以鄭宇淳申思運代之。尋遞。
정조 7년 · 목
敎曰。左副承旨右副承旨。聞有實恙許遞。前望單子入之。又敎曰。右副承旨聞其病勢。無以行公。同副承旨亦以在外不得承牌云。幷許遞。政官牌招開政。以在京無故人差出。
정조 7년 · 강
遞藥房提調鄭一祥。以徐有隣代之。
정조 7년 · 목
敎曰。藥房提調許遞。口傳差出。
정조 7년 · 강
京畿監司沈頤之疏辭新除藩任。賜例批。
정조 7년 · 강
有政。吏曹判書徐浩修。參判李敬養。參議黃昇源。兵曹參議李在學進。
정조 7년 · 목
以徐龍輔李喆模爲承旨。李亨逵爲同知。
정조 7년 · 강
召見承旨閔鍾顯。東萊府使李義行。喬桐府使李文德于誠正閣。
정조 7년 · 목
辭陛也。○予命義行曰。邊境重地。與他自別。十分操心。無孤重寄。又謂文德曰。汝往汝愼。無負至意。予曰。左承旨。自任所上來後初見矣。水原昨年凶歉何如。而哀我民斯。得免損瘠之患乎。鍾顯曰。得蒙朝家賙賑之澤。幸免老弱顚連之患矣。予曰。上來時農形如何。鍾顯曰。雨水均洽。雖謂之豐占。地形頗高。雨澤不足。未得移秧。或有已移者。亦多枯槁。因此不雨。則民事誠甚悶然矣。
정조 7년 · 강
召見承旨朴祐源徐龍輔于誠正閣。
정조 7년 · 목
予命注書徐瀅修出去。藥房提調仕進本院與否知入。瀅修奏曰。仕進監煎。旋卽出去云矣。又命注書出去。備局坐起已罷與否知入。備堂近頗苟艱。勿論還差加差。卽以草記擧行之意。招致備郞。言送于大臣。瀅修還奏曰。坐起已罷。大臣退去云。故使備郞往傳聖敎于大臣處矣。予謂史官尹行任曰。內閣古風。收議奉朝賀吏曹判書處。一體出送可也。
정조 7년 · 강
命宣傳官林栽洙中考。勿施。
정조 7년 · 목
兵曹啓言。本曹褒貶啓本中。宣傳官李身敬李東善題目。竝宜置中考而置諸上考。致勤點下。林栽洙當以在外未肅拜懸頉。而置諸中考。致勤抺下。臣不勝惶恐。而身敬東善。以中考施行。栽洙中考。請勿施。敎以。李身敬李東善題目。未嘗不好。點下欲警取便下鄕。何必因此惶恐乎。林裁修[洙:I-PERSON]中考勿施事。依施。
정조 7년 · 강
還差備堂鄭尙淳等。
정조 7년 · 목
備邊司啓言。本司堂上苟簡。司直鄭尙淳。副司直鄭好仁嚴璹竝還差。請察任。允之。
정조 7년 · 강
命捉虎人論賞。令該曹回啓。
정조 7년 · 목
因京畿監司李亨逵捉虎人論賞狀啓。敎以。眞有實事。渾置勿施之科。殊非激勸之政。令該曹劃卽回啓。
정조 7년 · 강
命時囚李應赫[爀:I-PERSON]。嚴囚他西間。行會該道。諸招之肯綮條例狀聞。
정조 7년 · 목
義禁府啓言。江界前府使李應赫[爀:I-PERSON]。屢次嚴問。終不直告。平問之下。有難取服。事係贓汚。請形刑推得情。敎以。一供再供。欲吐不吐。剩蔘之潛賣京中一款。雖已依俙承款。而若其潛賣節次。終不分明指陳。尾蔘之塗糊或和沙事。或稱洗淨。或云曖昧。如前抵賴。一向頑忍。渠若有一分嚴畏之心。特敎嚴問之下。焉敢乃爾。且況渠以二品武弁。出宰本府。而干犯如許。眞贓狼藉。此囚若不準法嚴繩。何以懲他貪黷之倅。待査啓來到。嚴訊取服次。爲先嚴囚他西間。本道査啓。多有疑晦處。不可不一番更査。況右人等所捧招辭。俱不載錄。而本府問目。亦不能招出盤問。自本府更卽行會該道。前此行査時諸招之肯綮。使之條列狀聞。而至於和沙事。自有造蔘之律。此一款詳覈。然後本事可以決處。亦令道臣親執。嚴査狀聞。
정조 7년 · 목
予問典獄參奉李師漢遺在。師漢曰無。予曰。獄囚獨非遺在乎。師漢對不能悉。予曰。爾爲獄吏。不能悉獄囚。爾不得無罪矣。承旨鄭昌順曰。刑曹草記批旨姑未下。而李行有之只施一次之刑。遽加勘律。未免太寬。故敢達矣。予曰。當觀該曹照律而處之矣。但本事曲直何如云耶。昌順曰。果是人役云。而旣犯重罪。本事猶屬細故。攔入淸禁。驚動天聽。安有如許民習乎。不可不嚴加懲勵也。予曰。卿言是矣。
정조 7년 · 목
予曰。諸大臣牌去來入來乎。昌順曰。領府事金尙喆。判府事徐命善李福源。皆命招不進。其餘則未及入來矣。予曰。牌去來盡爲入來。則自政院。當更請牌乎。昌順曰。自政院不可直請命招。當入何以爲之。予曰。故相閔鎭遠。以原任承卜相之命。其時事必當載於枚卜錄矣。予命注書出去。大臣牌不當如政官牌之三招四招。須博考舊例。趁卽出場之意。使錄事言送于諸大臣。
정조 7년 · 강
以尹勉升沈有鎭趙鼎鎭金載瓚爲承旨。
정조 7년 · 강
以李敬養爲吏曹參判。黃昇源爲吏曹參議。竝前望也。
정조 7년 · 강
命前兵曹判書李命植。仍任牌招。
정조 7년 · 목
敎曰。日前許解。俾伸廉隅。況當政月。尤難臨期遞易。宿衛重任。亦不可覊縻。前兵曹判書李命植仍任前職。仍卽牌招。○政院。以命植特敎之下。不卽膺命啓。敎以。別無情勢之可言。況一伸是矣。如是違牌。徒傷事體。更卽牌招。使之斯速受符。又以一日四牌。何以爲之啓。敎以。寧有如許事義。牌招訖可休矣。仍以前牌申飭。違牌望勿爲呼望。
정조 7년 · 강
遞承旨金載瓚趙鼎鎭沈有鎭吏曹參議黃昇源。以李亨元金宇鎭柳誼爲承旨。趙鼎鎭爲吏曹參議。尋遞亨元宇鎭誼。以李在學吳大益黃昇源代之。
정조 7년 · 목
載瓚牌不進。敎以。許遞。鼎鎭等牌不進。敎以。旣有臺彈。宜令一伸廉隅。竝姑許遞。前望單子入之。昇源牌不進。敎以。宜令一伸廉隅許遞。亨元等牌不進。敎以。宜令一伸許遞。前望單子入之。
정조 7년 · 강
左副承旨趙尙鎭。以左議政洪樂性附奏馳啓。
정조 7년 · 목
狀啓以爲。臣奉敦諭。傳諭于廣州左議政洪樂性所住處。則以爲。溫諭又降。愈往愈摯。奉讀未半。感涕無從。噫臣雖至愚。亦有秉彝。豈不知恩寵之可感。分義之可畏。而徒守微諒。只欲潔身哉。在臣今日道理。猶速解匪分之職然後。可以爲息補之道矣。向來三相之或以丐閒。或以引疾。而俱蒙體諒之恩。今臣獨未蒙一視之仁。則安得無向隅之歎哉。震越崩迫。席藁待勘云矣。臣旣承偕入之命。姑爲仍留。
정조 7년 · 목
敎曰。予惟古大臣之決去之際。下之請之也。有可據之義。上之許之也。有可諒之端。任之久則去。病之痼則去。蓋其去也。不徒去也。執是二者。跡卿之去。其去也果有說乎。人言之侵斥無謂。寡躬之昭晣備至。知卿心之斷斷。則勤懇之諭。相屬於郊坰。念世道之岌岌。則虛佇之意。屢發於中朝。予之敦迫於卿。非昧禮待之義而然也。今覽書啓。卿乃引三相事爲言。噫卿眞以予爲曲諒於三相。而不諒於卿耶。元輔之三載中書。以久而諒也。卿則無是。兩相之相繼許副。以病而諒也。卿則無是。如卿之重卜未久。精力尙旺者。因一人言。便欲決去。則臺言之謬妄。予所深斥。臺言之凌藉。卿所深引。而反使謬妄之言得行。凌藉之計得售。予之決不勉許。卿必諒悉。而久淹鄕廬。一向相持。畿甸之賑事才畢。民生之瘡痍未蘇。而近侍之廚傳有日。外邑之貽弊不少。予雖不暇顧恤。卿胡不爲念及。卿若思體國之道。則不待予之多誥。而有所幡然也。更布心腹。冀卿之亟回前見。卿須卽速入來。聽我面諭。仍命此敦諭。仍令偕來承旨傳諭。期於偕入。
정조 7년 · 강
判府事徐命善箚辭卜相之命。賜批。
정조 7년 · 목
箚略曰。卜相有命。天牌再臨。固當趍承之不暇。而考見政府故事。則原任之不敢當枚卜。其來久矣。格例如此。末由奉承。亟降威罰。以爲傲慢者之戒焉。批以。遠而有戊戌故事。近而有丙午已例。卿何必果加辭巽耶。中批或前望點下。事面終涉苟簡。以是予於嗣服之後。若非仍任之時。則勿論重卜加卜。未嘗不使之枚卜。至於庚子春中批。今春前望點下。其時事勢。實有不得不然者。蓋因曲爲卿地也。曲循卿懇也。今則無是二者。烏可不遵當行之典例。況今大臣體輕。纔有微疵細失。一臺臣便欲一筆句斷。此莫非朝廷之所以待大臣也。敬禮猶未盡其方故耳。惟玆命招之擧。是豈無所以而然哉。卿須諒予此意。安心勿辭。待朝造朝。仍命此批答。遣史官傳諭於徐判府事。仍以此意。言及諸原任之意。一體傳諭。
정조 7년 · 강
判府事鄭弘淳陳箚請勘。仍辭卜相。賜批。
정조 7년 · 목
箚略曰。臣於原任命招卜相之命。固當竭蹶趍承。而臣是僇人也。不敢自同於大臣。則今於大臣擬議之際。理不當唐突冒進。亟降威罰。以爲爲人臣慢命者之戒焉。批以。卿等之不可不來參。才於判府事箚批。詳已及之。想或聞悉。至如箚中引讓不已過當。卿須安心勿辭。卽速造朝。
정조 7년 · 강
兵曹判書李命植上疏自引乞遞。賜批。
정조 7년 · 목
疏略曰。臣罪著不職。譴削之請。迭發於三司。特蒙體諒。辭旨鄭重。俾伸廉防而靖私義。臣百回莊誦。感極而涕。曾未旬日。忽伏承仍任之命。此何故也。前評未宿。新論又嚴。臣雖虞詬沒志操。而不敢爲轉動之計。俯垂矜憐。亟命鐫改。批以。所辭過矣。卿其勿辭。
정조 7년 · 강
命檢閱李祖承。招致問啓。
정조 7년 · 목
政院。以祖承注書薦狀。依例成送吏曹啓。敎以。向以注書薦狀事。才經嚴敎。曾未幾何。又欲移去。此何委折。事之放恣。莫此爲甚。李祖承卽爲招致問啓。
정조 7년 · 강
命坡州糶糴取耗。明朝稟處。
정조 7년 · 목
京畿監司李亨逵。以坡州防營糶糴取耗。令廟堂稟處馳啓。敎以。待明朝草記稟處。
정조 7년 · 강
有政。吏曹判書徐浩修進。
정조 7년 · 목
敎曰。刑曹入直郞廳汰去。今日政差出。○吏曹參議趙鼎鎭牌不進。敎以。承旨牌一違足矣。政牌之又此不進。大是駭惑。遞差。貶坐當前。今日政差出。○以金履素爲大司憲。申致權爲掌令。李百亨爲持平。鄭民始爲知春秋。柳義養爲同義禁。李種徽爲玉果縣監。李敦源爲假監役。尹守翼爲 顯陵參奉。敦源以下。竝初仕也。
정조 7년 · 강
命諸原任大臣。明朝更牌招。
정조 7년 · 목
政院啓言。今日卜相事命下。而左議政洪樂性。時左廣州地。領府事金尙喆。判府事鄭存謙徐命善鄭弘淳李徽之李福源。領敦寧金熤命招不進。不得擧行。何以爲之。敎以。更爲命招。○敎曰。徐判府事箚批旣下。與諸原任大臣。更卽命招卜相。又敎曰。待明朝更爲命招。
정조 7년 · 강
遞副應敎李魯春。校理徐美修。
정조 7년 · 목
因牌招啓辭。敎以。竝許遞。
정조 7년 · 강
召見承旨尹勉升于誠正閣。
정조 7년 · 목
予曰。尹勉憲久在宮僚。予至今不忘。其子年長乎。勉升曰。已踰三十矣。
정조 7년 · 강
命疏箚門鑰後不捧之例。政院載之故事。
정조 7년 · 목
敎曰。凡疏箚。門鑰已放之後。則不得捧入。所以尊事體也。日前相箚。以政院不捧。至於引咎之擧焉。其時承宣不卽微稟。誠有罪矣。然門鑰後捧入之路。從此一開。則竊恐事體。不但瀆屑。亦關後弊。方欲以此一番提敎矣。今聞大臣辭箚。到闕外云。而承宣乃能據例不捧。先入微稟。今日許多擧行。事事無顚錯。已極可嘉。玆事亦是擧職之一端。此後政院依此知悉擧行。仍以載之故事。
정조 7년 · 강
命故輔德尹勉憲子錄用。
정조 7년 · 목
敎曰。日前致祭於南奉朝賀家。仍以所印文集。傳于主家。而故諭善朴聖源所撰文字。見方鱗次印出。擬欲一體致祭。此蓋出於不忘舊學之意也。今因承宣言知之。故輔德尹勉憲之子。已過筮仕之年云。此人之子。朝家豈無蔭補之擧。分付銓曹。隨窠卽爲錄用。
정조 7년 · 강
命歲抄誤書。當該堂上重推。
정조 7년 · 목
敎曰。歲抄文書中。傳敎誤書處若是夥然。不審甚矣。當該堂上從重推考。
정조 7년 · 강
拿處典獄參奉李師漢。
정조 7년 · 목
敎曰。典獄參奉李師漢拿處。
정조 7년 · 강
勘放時囚洪允喆。
정조 7년 · 목
義禁府啓言。玉果縣監洪允喆照律。杖六十收贖。奪告身一等。私罪施行。允之。敎以。功減一等。
정조 7년 · 목
領議政鄭存謙曰。僚相出疆。鼎席不備。臣獨當重務。實無堪承之望。若趁今杖枚卜則萬幸矣。予曰。卿之獨賢。予非不念。不必如是辭巽矣。予曰。近日東風連吹。雨意漠然。言念民事。不勝湯悶。未知畿湖農形何如耶。存謙曰。近聞畿湖消息。則今年穡事。似難免穴農矣。存謙曰。登科前年五十人。分館後出六。載於[續:I-BOOK]大典。聞登科前年五十而未出六者。尙有四人。纔經分館。自當依例啓目。而至於文參下年五十人及登科十年人。其數甚多。此則付之銓堂。抄啓其可合出六者。以爲漸次疏通似好矣。予曰。振淹疏滯。卽今日之急務。而近來文官。多有積薪之歎。登科十年人及年五十登科人。尙多未陞六者。雖於陞六之後。竝付虛司果。淹延歲月。積之又積。旣未得實職。又不沾寸祿。此甚可悶矣。年前爲念此弊。登科後年五十人。竝令陞六。仍又除出南行十窠。以爲次次疏通之階。而其後積滯。又復如前。若不及今變通。則無以慰抑菀之心。亦足爲干和之端。而非但文官爲然。武臣亦多虛付司果。未除實職者。尤豈不矜念。予意則近來軍職祿窠。似有贏餘。虛司果之人。次次付祿。使之輪回受祿。則或可爲一分矯捄之道。而此則事面甚苟艱。如欲變通。就南行參下窠中守奉官。卽幼學初仕之窠。比前頗優。文官參下岐中別檢窠。較諸令窠。其數稍多。守奉官則每園除出一窠。換作文參下岐。如耆老所守直官之例。別檢則五六窠陞作令窠。收用虛司果似好。至於武臣之出六後未付實職人。加說祿窠於訓鍊院。亦或無妨。業欲以此下敎而未果矣。今日言端。適及於此。吏兵判及諸備堂。各陳所見也。兵曹判書李命植曰。今以各 陵別檢。陞作參上窠。守奉官分作文窠。則實合變通之宜。至於武司果。則數朔付祿。可救目下艱食之患。渠輩所望。只在於得一末官。恐不足爲大慰。雖以甄復言之。數年之內。無以生意。惟望博詢處之。司直鄭尙淳曰。一依聖敎。定式施行。則庶爲疏滯之道。而過都政後。令銓曹商確稟處。恐合事宜。至如武司果。渠輩所望。在於實職。三四祿窠之推移權付。足爲慰悅之方。若限三朔次次遞付則似好矣。右參贊鄭昌聖曰。近來文武出身之積滯。卽一痼弊。自上欲施疏通之政。誠爲允當矣。吏曹判書徐浩修曰。守奉官之專屬蔭官。殊無意義。除出三窠。陞作別檢。各 陵別檢中。又以三窠陞作令。以爲文官參上參下區處之道。則疏滯之政。莫尙於此矣。至於武臣之加設把總主簿等官。獲沾祿俸。尤可以慰悅群情。博採僉議。趁卽施行焉。工曹判書鄭民始曰。別檢換作參上窠。守奉官又作文窠。則誠爲疏滯之道。而都政。卽八路人所跂望者。趁都政變通差除。則大爲慰悅。至於武臣虛司果。則若分差於軍門。以待實職有窠。次次付職。則似勝於付軍職受祿矣。戶曹判書徐有隣曰。武司果之所望。則官銜重於料祿。若於訓鍊院官員中。權設四五窠。從久近差除。待實職作窠。次次陞付。則亦足爲疏通矣。刑曹判書鄭一祥曰。別檢守奉官變通。一如聖敎。則實爲便好。而至於武出身。則戶判所達權設差除之言。似爲得宜矣。副司果嚴璹曰。文武虛司果之積滯。誠爲可悶。欲爲變通。實仰聖意之勤摯矣。禮曹判書李在協曰。廩以實料。比諸虛司果。雖似稍勝。不足爲慰悅之方。至於守奉官之分作文臣窠。 陵別檢之陞爲參上職。實有補於疏通之政矣。副司直李柱國曰。武弁虛司果之虛銜付祿。少無慰悅之道。申飭吏曹。武窠守令。以實職中差送。則庶可爲矯捄矣。訓鍊都政[正:I-POSITION]李敬懋曰。武臣虛司果。毋論都目散政。武窠守令及邊將窠中。從其自願。竝與虞侯窠。皆以實職差送。則自當無難區處矣。副司直徐有大曰。武臣則守令有窠。必以實職人差除。則似無虛司果沈滯之弊矣。予曰。此亦有不然者。武臣之除守令者。只觀勤仕之久近。不審其人之能否。則百里之任。何等愼擇。而遐土之類。必多僨事。亦不可不念矣。且彼除邑者。自知其一斥難。復不顧分憂之意。徒爲營私之計。雖以近日貶窠言之。此類大抵居多。亦不可以專用久勤矣。存謙曰。聖敎至當。不可以徒循久勤矣。戶曹參判趙時俊曰。別檢與守奉官中。量宜作六品窠。以爲區處。甚盛擧也。至於武臣。只沾司果之祿而已。則渠輩落莫。似與前無異矣。予曰。昨日備堂差下時。何不加差乎。存謙曰。僚相出外。可差之人。姑未停當。故不得加差矣。予曰。今日加差好矣。
정조 7년 · 강
命兩西勅庫。令道臣摘奸狀聞。
정조 7년 · 목
領議政鄭存謙啓言。兩西勅庫之設置。專爲不時之需。而以臣今番西路往來時所聞言之。未必邑邑皆然。而不無疏虞之處云。脫有急時所需。將安所恃。爲先令兩道臣。抽栍摘奸後。隨現狀聞之意請嚴飭。從之。
정조 7년 · 강
命各道四長官。永定試所。令道臣詳審便否。狀聞後稟處。
정조 7년 · 목
領議政鄭存謙啓言。因大司諫洪明浩所啓。大比設科之時。諸道試邑。例爲輪回。而殘邑則其弊最大。此後以各道四長官。永定試所。令道臣酌量物力。分排各邑。使之添助事。有稟處之命矣。罷其輪回之法。永定四長官云者。儘有意見。而四長官。則式年武科設場及公都會試士。自來獨當。而今又以輪回之役。永定於此。則又有偏若之慮。雖欲分排列邑。酌量物力。使之添助。各邑之取辦輸送。難保其無弊。令各道臣。詳審其便否狀聞後。請商確稟處。從之。
정조 7년 · 강
差下備堂金履素等。貢市堂上徐有隣等。有司堂上徐浩修。句管堂上鄭尙淳等。
정조 7년 · 목
領議政鄭存謙啓言。副司直金履素。右尹鄭志儉。行右承旨朴祐源。刑曹參判沈豊之。請竝備局堂上差下。從之。又啓言。戶曹判書徐有隣。右參贊鄭昌聖。貢市堂上還差。吏曹判書徐浩修。有司堂上差下。關西句管堂上鄭尙淳。京畿句管堂上鄭好仁還差。海西句管堂上李★(土+甲)差下。請使之察任。從之。
정조 7년 · 강
遞判尹判義禁具善復。
정조 7년 · 목
領議政鄭存謙啓言。判尹具善復聞有實恙。京兆金吾之任。職務相妨。請幷許遞。從之。
정조 7년 · 강
命薦新苽魚進上黃魚。隨其節產封進。
정조 7년 · 목
禮曹判書李在協啓言。因判府事鄭弘淳所啓。咸鏡道封進薦新苽魚進上黃魚產出之時。有違月令。致有民弊。令禮曹稟處事命下矣。苽魚限內未及產出。則雖一二朔過限。依退封例狀請。待產出封進。黃魚若於限前產出。則亦先爲封進。似甚使當。請以此分付施行。敎以。勿拘前規。隨其節產封進也。
정조 7년 · 강
持平申耆陳啓請洪儀泳島配。賜批。
정조 7년 · 목
耆啓言。亂臣賊子。從古何限。而窮凶極惡。豈有若趾述等諸賊哉。其親屬者。固當縮伏。而洪儀泳乃以凶賊之至親。挾紙入場。濫占科名。究其心迹。極爲叵測。請洪儀泳亟施島配之典。批以。如是相持。出場無期。依啓。
정조 7년 · 강
陵園亨祀之時宣傳官摘奸。命無或褻慢。
정조 7년 · 목
持平申耆啓言。 陵園享祀之時。或有宣傳官摘奸之命。宣傳官不持章服而往。故以便服奉審祭物。事極未安。請自今以後。不具章服。則不得奉審祭物。敎以。言固是矣。古例則然。此後從便爲之。無或如前褻慢也。
정조 7년 · 목
持平申耆啓言。挽近以來。名分墜地。街巷之人。斥呼宰相。市井之徒。互稱兩班。騣帽。朝士之巾。而吏隸着之無難。道袍。儒生之衣。而商儈服之如常。常賤之詬叱士夫。奴婢之背叛上典。看作例習。至於外方。則鄕品賤類。皆欲抗禮於士族。六軍子侄。初不趨拜於階庭。有識之竊歎。容有已哉。令廟堂申飭京外。曉諭坊曲。繼又痛禁。請爲正名分之一助。從之。
정조 7년 · 강
命李東埴刊名圈點。仍施島配。
정조 7년 · 목
大司諫洪明浩啓言。李東埴卽京來之族黨。同被逮捕。幸脫牢獄。而乃敢變幻名字。冒玷國試。科榜之出。孰不痛駭。而及其分館。濫置次點。其可曰國有法乎。向日三司之請。可見公議。而兪音尙靳。輿情益激。請李東埴刊名圈點。仍施島配之典。敎以。何必如是相持。依啓。
정조 7년 · 강
命假稱在外之兩司譴削。承文博士南必錫罷職。
정조 7년 · 목
大司諫洪明浩啓言。向者假稱在外之兩司事。言之可羞矣。初雖稱以在外。而旣承置對之命。則據實納供。乃是當然之道。乃反計出遂非。一向瞞告。及至再供。迫於嚴命。始乃首實。重自陷於欺罔之科。豈意法從之列。有此怪駭之擧乎。不可以不敍薄勘而止。請亟施譴削之典。從之。又啓言。分館之法。上博士主圈。而向日洪儀泳李東埴事出後。同參圈坐之人。旣被重勘。則主圈者。豈可全然無罪乎。請承文院上博士南必錫。亟施罷職之典。從之。
정조 7년 · 강
命司果區處事及窠闕變通。就議大臣稟處。
정조 7년 · 목
敎曰。文司果區處事及窠闕變通事。吏判就議大臣。武司果事。兵判與諸將臣爛議後。仍又就議大臣。都政前以草記稟處。
정조 7년 · 강
召見廣州府尹金宇鎭于誠正閣。
정조 7년 · 목
辭陛也。○予曰。廣尹以閣臣出宰外邑。體貌自別。且是保障重地。須宜謹愼。以副分憂之責也。宇鎭曰。雖或往來。今當辭退天陛。不任戀結之忱矣。予曰。今年雨澤不均。旱乾太甚。廣州則其果何如云耶。宇鎭曰。廣州有上中下三都。而上都已有豐登之望。下都亦多移秧。中都最被旱災云。而似免大無矣。予曰。今年亦爲穴農矣。宇鎭曰。以一邑觀之。不均如此。推而知之。則八路之或豐或歉。亦不異矣。直提學鄭志儉曰。抄啓製述。處暑前以律詩爲之事。有下敎矣。書題不必列書受點。當以律詩望入啓。而以五律爲之乎。七律爲之乎。予曰。以七律爲之。志儉曰。今日受點須布。則明日可以收券出榜。再明間課講條問。又爲頒布則似好矣。予曰。依此爲之也。予曰。朝筵說話頗多。而其中文武官疏滯擧條。關係甚重。大政迫近。注書出去。斯速書入筵話。毋遺書進也。
정조 7년 · 강
待敎尹行恁[任:I-PERSON]疏辭新除奎華之任。賜例批。
정조 7년 · 강
命李行有等。嚴加照律。
정조 7년 · 목
刑曹啓言。李行有崔錫祿等照律事命下矣。行有等罪犯。不可以尋常治之。未盡窮覈。遽先擬律。揆以獄體。恐涉失當。請依前啓目加刑輸情。敎以。不可一向滯囚。嚴加照律草記。
정조 7년 · 강
命殺獄罪人李中阿只。更加爛商論理草記。鄭正龍減死定配。
정조 7년 · 목
刑曹啓言。豐川府殺獄罪人李中阿只。參考文案。各出意見稟處事判下矣。臣等昨日覆啓。已爲悉陳。而判付之下。又齊會本曹。更加査閱。而區區愚見。終無異同。敎以。時判堂所見。別無異同乎。與諸堂更加爛商。論理草記。又啓言。殺獄罪人鄭正龍。依前問推。期於得情之意。請分付道臣。敎以。死罪囚漙傅生。不須他求。檢或違式而實因不分明。跡或未著不而詞證沒模拒。二者之中。一或有之。未可以償命論。槪此獄案。反覆參究。許多可疑之端。姑捨是。五月致斃。七月掘檢。而按骨塗墨。拈出浸入一款。斷之曰。實因被踼。而脅引浦邊老人。㗖致岸上穉童。而一問再問。忽將胡叫之說。謂之以詞證俱備。則濫此殺死之獄。實因不必懸錄。詞證不足取信。焉有如許體段乎。又若孟進之招。全無頭緖。太白之言。且非目擊。而藉令被告人鄭正龍。眞有犯手之擧。原其本事。不過是發忿於摘苽也。踼殺之不足。從又投諸溝中。實非常情之所出。道伯之起疑則踼暍死。儘是的確之見。由前由後。正龍減律。死似不至失刑。草溪殺獄罪人鄭正龍。特爲減死定配之意。行會本道伯處。
정조 7년 · 목
義禁府啓言。巨濟南海定配罪人等移配事命下矣。罪人仁得古今島定配。甲意智島爲婢。應伊鹿島爲婢。五德防畓鎭永屬官婢。天有金甲島爲奴。彭伊薪智島爲婢。孝任蛇渡鎭爲婢。二夢呂島爲奴。莫大加里浦爲奴。善得古今島[群山:I-LOCATION]定配。時丹蝟島爲婢。月乙郞鉢浦鎭爲婢。現得荏子島安置。連伊於蘭鎭永屬爲婢。竝令刑曹。狎送配所。○刑曹啓言。巨濟南海定配罪人等移配事命下矣。罪人朴命德光陽縣。李仁芳杆城郡。金奎五甲山府。婢秉禮古今島。奴毛音金孟山縣。婢宗禮蛇渡鎭。奴福己鏡城府。洪乙金智島。大隱阿只海南縣。益童慶源府。眞任長興府。金後文濟州牧。金重得珍島郡。奴永萬碧潼郡。別定將差。押送配所事分付。
정조 7년 · 목
予敎曰。任實縣監。日前已爲入侍。別無更問之事矣。今年湖南。酷被暵災。汝須速往。十分愼勉。
정조 7년 · 강
召見承旨鄭昌順及輪對官于誠正閣。
정조 7년 · 목
輪對官以次進前訖。昌順曰。卽伏見洪儀泳有分揀之命。渠以凶逆之族。何敢爲決科榮進之計乎。臺啓之聲罪。旣許允從。族卽分揀。諸僚有徼還之議。而事近張皇。故諸僚相議。如有入侍者。則欲爲筵達。臣適登筵敢達矣。予曰。過矣。昌順曰。嚴隄防重臺閣之道。亟賜還寢宜矣。予曰。此何足嚴隄防之道耶。承宣可謂擧職。而所言則終似過中矣。昌順曰。 惠慶宮誕辰。隨行陳賀。而本院問安。自當例爲之。故以此意言於院中。院吏輩皆謂無前例。考見再昨年日記。果有已行之例矣。似此近例。無有知者。院中事可悶矣。予曰。近來日記。皆已修納耶。若有過限未修者。卿旣管院務。另加申飭。無至過限也。
정조 7년 · 강
開坼湖西褒貶啓本。
정조 7년 · 목
因洪忠監司金文淳褒貶啓本。敎以。限後貶目。雖無開坼坐起之例。此分係是限前磨勘。今日內開坼後草記事分付。○啓本。舒川郡守柳鎭琡。勤勵足尙。疵謗可惜。陰城縣監李崇運。爲政多惠。失囚宜警。保寧縣監任玉。理糶旣紊。分賑或疏。報恩縣監任璛。分糶惟均。察奸宜勉。唐津縣監李雨培。治雖老鍊。病或妨務。幷中。
정조 7년 · 강
命洪儀泳島配傳旨分揀。李東埴島配傳旨勿施。
정조 7년 · 목
因儀泳島配傳旨。敎以。何必徧編配。然後隄防嚴乎。終涉無義。此傳旨分揀。又因東埴島配傳旨。敎以。昨日允從。爲伸公議。此傳旨勿施。
정조 7년 · 강
命修撰李頤祥疏批。卽爲頒布。
정조 7년 · 목
敎曰。聞承宣言。修撰李頤祥疏批。尙不頒布。原疏在院中啓板云。伊時因李行有事。三司章箚迭呈之故。此批依他批書須之意。已有筵敎。則此疏獨未免遺漏。雖因錯聽之致。不可全然無警。當該承旨姑先從重推考。原批答卽爲頒布。
정조 7년 · 강
遞差承旨李亨元。
정조 7년 · 목
敎曰。此等易知之事。尙不知格例。承旨之事。使之替行。寧有如許事體。近來政院事。皆如此。坐直承旨遞差。
정조 7년 · 강
大提學黃景源疏陳老病乞解。賜批。
정조 7년 · 목
批以。古有八十秉文柄者。疏辭過矣。卿其勿辭行公。
정조 7년 · 강
知事洪樂命疏陳病狀。仍請休致。賜批。
정조 7년 · 목
批以。許施非難。槪不欲捨卿。卿其勿辭。俟少間上來行公。
정조 7년 · 강
玉堂聯箚請洪儀泳等仍令發配。賜批。副提學趙尙鎭。副應敎趙興鎭。杖理李泰亨鄭在信。副校理李泰永林道浩。修撰洪文泳吳泰賢。副修撰李集斗沈基泰。
정조 7년 · 목
聯箚略曰。伏見洪儀泳李東埴島配勿施之命。臣等愕貽眙憂歎。噫。儀泳劇逆之至親。東埴賊魁之族黨。而冒占科第。自同平人。物情駭惋。方來憂虞。兩司論啓。昨日允從。經宿還寢。臣等非不知㴠容之德言。而凶醜竟逭邦憲。隄防由此壞。墜寧不寒心。伏願收還成命。仍令發配焉。批以。俄因承宣覆難之言。已有筵敎。爾等似或聞知。所請不允。
정조 7년 · 강
司諫李福徽上疏辭職。仍陳時弊。賜批。
정조 7년 · 목
疏略曰。月前除命。政在臺論方張之日。而臣茫昧不察。初未開喙。致有堂論。罰止譴削。新命踵下。惝怳震越。罪著溺職。冒死陳籲。亟降威罰。竊有區區杞國之憂。敢此附陳。旱氣太甚。不能無荐饑之慮。方來接濟。何以區劃乎。年來弊瘼。莫急於錢荒。八路嗷嗷。非但歲歉而然。放債嚴禁之後。中外錢貨。不得流行。各軍營別備。一幷藏留。錢則有限。蓄之無節。府庫可謂充物。民間匱竭。死亡必繼。又因懲債令嚴。富民雖有錢。懲於不還。抵死牢拒。窮民饑歲。容措無策。一自都賈法嚴。鄕民都民。竝受其害。賣者失半。買者添價。又或亂廛禁亂。從中白奪。百物踊貴。職由於此。臣以爲凡係公貨。一幷從長變通。使之流行不息。稍寬懲債。又破罷都賈。使殘民得免愁苦。雖有年饑。庶爲救活。批以。爾疏所陳。出於爲民弊。許令廟堂。劃卽從長稟處。爾其勿辭。從速察職。
정조 7년 · 강
掌令鄭彦郁上疏辭職。仍陳勉。賜批。
정조 7년 · 목
疏略曰。衰病轉甚。一未趨承。是臣未死前至限恨至痛。顧此風憲之職。責任最重。而其不可濫廁也明矣。噫。彼銓官。何取於此。而苟然備擬。淹延時月。此則銓官不察之致。不可無警責之道也。席藁偃伏。更陳危悃。亟許鐫改。仍治前後逋慢焉。竊有區區憂愛。敢此附陳。我殿下以不世之主。奮大有爲之志。而猶不免有志勤效遠之歎。此莫非群下之過也。而究其大本大源。又在乎殿下之一身。殿下於公明剛三德。固已無一之不備。用舍不偏。好惡無僻。兼聽幷觀。淵鑑孔昭。終始不搖。守如金石。宜有非常之功。不世之業。而終未有一變至道之美。或恐於是三德。猶有未盡而然耶。伏願益加勉勵。本之至公。以建其中。察之至明。以定其是非。行之至剛。以袪其委靡。目今天旱孔酷。難望有秋。連歲荐饑。實有大憂。當此窮夏。督捧稅米還穀。一時幷行。民皆擾擾。荷擔蕩產。見甚慘悶。敢此猥陳焉。批以。上款陳勉。爾言切至。另欲加勉。下款民事。尤屬時務。大抵今年雨澤。始裕終閟。且聞本道霑漑處。多寡不適云爾。則來頭民情。極庸關心。卽令廟堂。幷爲論理稟處。爾其勿辭。上來察職。
정조 7년 · 강
命時囚金海柱議處。
정조 7년 · 목
義禁府啓言。慶尙前水使金海柱原情。泛稱遲晩。刑曹曾經閫帥。請除刑推議處。允之。
정조 7년 · 목
刑曹啓言。罪人李行有崔錫祿照律草記事命下矣。李行有機張縣。崔錫祿三水府。各杖一百流三千里定配。而各別嚴杖後。卽爲押送。
정조 7년 · 강
召見承旨及科次試官。下直守令于誠正閣。承旨鄭昌順。直提學鄭志儉。檢校直閣金憙。
정조 7년 · 목
予命考科試試券。予曰。此與大比之科有異。都令同見試券好矣。朔州府使曺允根進伏。予詢履歷。允根曰。自海美移除見職矣。予曰。海美昨年穡事何如。允根曰。慘凶矣。予曰。上來時所見何如。允根曰。比昨秋稍勝矣。予曰。汝先出下去。謹愼爲之也。予曰。雨未時洽。風反爲災。言念民事。曷勝悶然。卿等當有所聞。未知農形果何如云耶。昌順曰。及今雨下。猶有餘望。而連日東風。似或霈然矣。憙曰。原春道則免歉。而洪川春川。間有被災。洪忠道則被災之中。連山公山。尤被旱災云矣。志儉曰。兩西或勝或甚。未免穴農矣。予曰。院規申飭乎。昌順曰。連爲申飭矣。予曰。近日右位請座。則下位恭勤施行乎。昌順曰。施行矣。予曰。各司草記來呈時。果皆親呈乎。昌順曰。承旨廳坐。諸臣親呈。莫敢違規矣。
정조 7년 · 강
召見前京畿監司李亨逵于誠正閣。
정조 7년 · 목
予曰。近旱太甚。未知諸邑農形如何。亨逵曰。以東邑言之。則驪利之間。實有農豊登之望。以西郊論之。則長坡之間。不無騷撓之患。南北則或雨或不雨。總以觀之。今年穡事。不免穴農矣。予曰。麥農果如所聞乎。亨逵曰。昨年大歉。民困旣甚。幸賴麥農之大登。能得支保矣。予曰。今年賑政。民不盡劉。莫非道臣守宰竭誠效勞之致也。亨逵曰。此是朝家惠恤之所及矣。予曰。水原自是畿內大邑。飢民爲幾何。承旨閔鍾顯曰。爲七千餘人矣。予曰。卿善於賙賑。民賴以生。予甚嘉尙矣。鍾顯曰。此乃聖上恩澤之所曁。臣何力之有。予曰。近日以憫旱一事。夙夜憂勤。而臺閣含默。公車無登徹之章。廟堂寂寥。賓筵無吁咈之美。是誠予自省之處。而在廷諸臣。亦可慨也。承旨徐龍輔曰。聖敎及此。不勝喜幸。予曰。予非不節用。而治不下究。聞閭巷之間。侈風漸盛云。予之節用之意。果安在哉。試看予所居之殿。所御之服。金碧不施。布苧屢澣。卽予苦心。予豈自姱其朴素也。
정조 7년 · 강
命造成水上船。令廟堂稟處。